CELEX: 22004D0647
Language: hu
Date: 2004-06-30 00:00:00
Title: 2004/647/EK: Az AKCS–EK Miniszterek Tanácsának 2/2004 határozata (2004. június 30.) az exportjövedelmek rövid távú ingadozásával kapcsolatos finanszírozási feltételek átdolgozásáról (a Cotonou-ban aláírt AKCS–EK partnerségi megállapodás II. melléklete)

22.9.2004   
            
            
               HU
            
            
               Az Európai Unió Hivatalos Lapja
            
            
               L 297/18
            
         
      AZ AKCS–EK MINISZTEREK TANÁCSÁNAK 2/2004 HATÁROZATA
   
   (2004. június 30.)
   az exportjövedelmek rövid távú ingadozásával kapcsolatos finanszírozási feltételek átdolgozásáról (a Cotonou-ban aláírt AKCS–EK partnerségi megállapodás II. melléklete)
   (2004/647/EK)
   AZ AKCS–EK MINISZTEREK TANÁCSA,
   tekintettel a 2000. június 23-án Cotonou-ban aláírt AKCS–EK partnerségi megállapodásra és különösen annak 100. cikkére,
   mivel:
   
               (1)
            
            
               A 2000. június 23-án Cotonou-ban aláírt AKCS–EK partnerségi megállapodás hangsúlyozza az exportjövedelmek instabilitásából fakadó kedvezőtlen hatások enyhítésére bevezetett kiegészítő támogatási rendszer fontosságát.
            
         
               (2)
            
            
               Az AKCS–EK partnerségi megállapodás 68. cikkének (3) bekezdésével összhangban, a legkevésbé fejlett, a tengerparttal nem rendelkező, valamint a sziget AKCS-államokat kedvezményesebb elbánásban kell részesíteni.
            
         
               (3)
            
            
               A megállapodás II. mellékletének 11. cikkével összhangban az e melléklet 3. fejezetében található, az exportjövedelmek rövid távú ingadozásával kapcsolatos finanszírozásról szóló rendelkezéseket legkésőbb a működés második éve után, azt követően pedig bármely fél kérelmére felül kell vizsgálni.
            
         
               (4)
            
            
               Az exportjövedelmek rövid távú ingadozásával kapcsolatos finanszírozási rendszer működésének javítása és a célkitűzéseknek való jobb megfelelés érdekében,
            
         A KÖVETKEZŐKÉPPEN HATÁROZOTT:
   1. cikk
   Az AKCS–EK partnerségi megállapodás II. melléklete 9. cikkének (1) bekezdése helyébe a következő szöveg lép:
   
      „(1)   A kiegészítő forrásokra való jogosultságot a következők szerint kell megállapítani:
      
                  a)
               
               
                  az áruk exportjából származó jövedelmek 10 %-os (a legkevésbé fejlett, a tengerparttal nem rendelkező, valamint a szigetállamok esetében 2 %-os) csökkenése a kérelmezés évét megelőző négy év első három évének számtani átlagához képest;
                  vagy
                  az összes mezőgazdasági vagy bányászati termék exportjából származó jövedelem 10 %-os (a legkevésbé fejlett, a tengerparttal nem rendelkező, valamint a szigetállamok esetében 2 %-os) csökkenése a kérelmezés évét megelőző négy év első három évének számtani átlagához képest olyan országok esetében, ahol a mezőgazdasági vagy bányászati kivitel az áruk exportjából származó jövedelem több mint 40 %-át képviseli; és
               
            
                  b)
               
               
                  az adott évre vonatkozóan programozott vagy a következő évre előre jelzett államháztartási hiány növekedése 2 %.”
               
            
   2. cikk
   Ez a határozat az elfogadása napján lép hatályba.
   
      Kelt Brüsszelben, 2004. június 30-án.
      
         
            az AKCS–EK Miniszterek Tanácsa részéről
         
         
            az AKCS Nagykövetek Bizottsága felhatalmazott elnöke
         
         J. OBIA